Luftambulanse tar av fra Sundvollen. Foto: Ingrid Brandal Myklebust

SISTE: Ullevål sykehus bekrefter at de klokken 21 hittil har fått inn åtte hardt skadde personer fra Utøya. Politiet opplyser også at de kjenner identiteten til gjerningsmannen.

Informasjonssjef i politiet i Nordre Buskerud, Bjørn Erik Sem-Jacobsen, sier til NRK.no at en person er pågrepet etter skytedramaet på Arbeiderpartiets sommerleir for ungdom.



HAR DU BILDER ELLER TIPS OM SAKEN? ER DU PÅ UTØYA? KONTAKT OSS PÅ TELEFON 23 04 88 03 ELLER TIPS@NRK.NO

– Vedkommende var utkledd som politimann da han kom ut til øya. Vi har stor grunn til å tro at skytingen har en sammenheng med eksplosjonen i Oslo sentrum tidligere i dag, sier Sem-Jacobsen.

– Det er jo en politisk sommerleir som arrangeres der ute, og med det som har skjedd i Oslo i dag så er det nærliggende å tro at det har en forbindelse. Det er en teori vi nå jobber ut ifra, sier han til NRK.no.

Like etter 19.30 bekreftet politiet at de frykter det er en bombe på Utøya. Det skal det ligge flere døde personer på øya, men de får ikke tatt seg inn på området før Forsvarets bombegruppe har gjennomsøkt øya.

Ungdommer svømmer for livet fra Utøya. Foto: Marius Arnesen/NRK

– Regelrett henrettelse

Politiet har foreløpig ikke oversikt over hvor mange som ble skadd etter at vedkommende skal ha skutt vilt rundt seg. Vitner sier til NRK at mellom fem og til personer skal være drept, men dette er ikke bekreftet rundt kl 21.

NRK kan ved 20-tiden erfare at minst fem personer er fraktet til sykehus. Flere er fløyet til Ullevål, mens andre er fraktet til Ringerike sykehus.



Hittil er over 20 ambulanser og fire luftambulanser sendt til Utøya. Ti av disse ble rekvirert fra Oslo like etter klokken 19.

– En mann i politiuniform skal ha lokket til seg ungdommer ved å si «kom her», og deretter regelrett henrettet dem, forteller vitner til NRKs reporter på stedet.

Ifølge personer NRK.no har snakket med på Sundvollen, skal flere av vitnene ha fortalt at gjerningsmannen sa at «dette bare er begynnelsen».

– Flere våpen brukt

Et vitne forteller at det ble brukt både hagle, håndvåpen og automatvåpen.

– Folk ble plaffet ned, forteller en innringer som har snakket med en slektning på øya.

Slektningen var en av mange som valgte å svømme til fastlandet.

Fylkessekretæren i Telemark AUF, Adrian Pracon, sier til Varden at minst fire personer er truffet.

Ifølge ham er det trolig snakk om flere drepte.

Fire skuddskadde personer ble fraktet inn til akkuttavdelingen på Ullevaal sykehus i Oslo etter skytingen på AUFs sommerleir på Utøya fredag kveld. Foto: Larsen, Håkon Mosvold / Scanpix

Skjedde etter bombeangrepet

Skytinga skal skjedd mellom klokken 17 og 17.30 fredag ettermiddag. Kun timer før ble Oslo rystet et det som er et omfattende terrorangrep.

Vitner som har klart å rømme fra øya, sier til NRKs reportere på stedet at gjerningsmannen hadde norsk utseende. Han skal være mellom 185 til 190 cm høy og ha blondt hår.

Flere vitner sier han var iført en politiuniform. Andre forteller at han også hadde på seg en finlandshette.



Situasjonen på Utøya var lenge kaotisk. Både via Facebook, Twitter og sms fortalte livredde leirdeltakere at de gjemte seg forskjellige steder på Utøya.

– Vi er i god behold, avventer situasjonen, skriver Hordalands AUF-leder Kjetil Velve på Twitter ved 19-tiden.

Pårørende-nummer

Ifølge kilder på stedet blir de skadde samlet på et område.

Politiet er på Utøya for å få kontroll over situasjonen, finne ut hvor mange som er skadd, og hva som egentlig har skjedd.

– Vi skal ivareta de som er igjen på øya, for at de skal vite at det er sikkert å være der ute nå.

Røde Kors tar seg av alt som skjer fra sjøsiden. Politet har også opprettet et pårørendesenter på Sundvollen hotell.

Er du pårørende kan du ringe politiet i Nordre Buskerud på: 32 10 32 82 eller 32 10 32 78.

Slapp akkurat unna

– En er skutt og blør kraftig, jeg vet ikke om han er i live, skriver en AUF-er i en sms.

Han forteller at han slapp unna skytteren med en hårsbredd.

Ifølge vitner skal en person utkledd som politi løsnet flere skudd.

– Jeg fikk akkurat en sms om at en jente er skutt i armen, men hun er ikke livstruende skadd, sier Hege Haukeland Liadal til NRK. no.

Hun er varaordfører for Ap i Haugesund, og er i løpende kontakt med ungdommer på øya.

Svømte mot land

Det strømmer nå inn med dramatiske øyenvitneskildninger fra den tradisjonsrike ungdomsleiren i Buskerud.

– Flere er skadet, de gjemmer seg rundt omkring og noen har også lagt på svøm inn mot land, sa Bjørn-Jarle Rødberg Larsen, tidligere i kveld.

Larsen hadde vært i kontakt med en bekjent på somerleiren, som fortalte at skytinga begynte etter bombeeksplosjonen i Oslo sentrum.

– Etter en liten stund begynte han å skyte vilt rundt seg, forteller Larsen.

– Folk er redde, fortvila og gjemmer seg bort. Flere er hysteriske og klarer ikke å være stille. De har sett med egne øyne leirdeltakere bli skutt av denne personen.

Det var om lag 560 unge sosialdemokrater på øya da skytingen startet.

AUF arranger årlig politisk sommerleir på øya, som ligger i Tyrifjorden i Buskerud.